Nordjyllands Politi har i løbet af eftermiddagen fået flere anmeldelser om, at der på en motorvejsbro i Aalborg blev kastet store grene ned på vejen. Det oplyser politiet i en pressemeddelelse.

Ifølge politiet måtte en bilist bremse kraftigt og foretage en undvigemanøvre for ikke at blive ramt af en større gren.

Episoden skete på Hadsundvej i Aalborg, og vidner havde set to personer stå på broen og kaste de 5-10 cm. tykke og ca. 1 meter lange grene ned mod bilisterne på motorvejen.

Et vidne havde set de to personer løbe fra stedet mod en bebyggelse i nærheden. Her fik en patrulje fat i de to personer, som begge blev anholdt på stedet og taget med til politigården i Aalborg.

Ingen bilister kom noget til ved episoden, men politiet hører gerne fra vidner, der kan have set de to unge mænd på motorvejsbroen, eller fra de bilister, der måtte undvige de nedkastede grene.

Politiet oplyser at de to mænd er henholdsvis 19 og 20 år gamle og af udenlandsk herkomst. De skal nu afhøres med tolk.

Begge bliver sigtet for at have overtrådt straffelovens § 252 ved at have sat andres liv i fare.